กรมควบคุมโรค ชวนหน่วยงาน องค์กรต่างๆ จัดรณรงค์วันอ้วนโลกตลอดปี 2566 นี้ ผลักดันคนไทยใส่ใจสุขภาพ ปรับเปลี่ยนมุมมองลดโรคอ้วน
นายแพทย์ธเรศ กรัษนัยรวิวงค์ อธิบดีกรมควบคุมโรค กล่าวว่า วันที่ 4 มีนาคมของทุกปีเป็นวันอ้วนโลก โดยในปี 2566 นี้ สหพันธ์โรคอ้วนโลก ได้กำหนดประเด็นรณรงค์ คือ “ปรับเปลี่ยนมุมมอง โรคอ้วนคุยกันได้” มุ่งเน้นการเสริมสร้างความตระหนักรู้และการสื่อสารเกี่ยวกับโรคอ้วนให้กับประชาชน เพื่อสนับสนุนให้เกิดการสื่อสารความเข้าใจที่ถูกต้องเกี่ยวกับโรคอ้วน ป้องกันและจัดการโรคอ้วนในสังคมไทย ทั้งนี้ ทั่วโลกประชากรมากกว่า 4 ล้านคน เสียชีวิตจากการที่มีภาวะน้ำหนักเกินและโรคอ้วน โดยพบว่าคนที่มีภาวะน้ำหนักเกินและอ้วน มีอัตราการเสียชีวิตสูงกว่าคนที่มีน้ำหนักอยู่ในเกณฑ์ปกติหรือน้ำหนักต่ำกว่าเกณฑ์ ปัจจุบันโรคอ้วนมีแนวโน้มเพิ่มขึ้นต่อเนื่องทั้งในเด็กและผู้ใหญ่ จากฐานข้อมูลกระทรวงสาธารณสุข พบเด็กมีภาวะน้ำหนักเกินและโรคอ้วน เพิ่มขึ้นจาก ร้อยละ 11.7 ในปี 2561 เป็น ร้อยละ 12.4 ในปี 2564 ส่วนวัยผู้ใหญ่อายุ 19 ปีขึ้นไป มีแนวโน้มอ้วนมากขึ้น พบเป็นโรคอ้วนมากถึง ร้อยละ 46.6 ในปี 2565 ซึ่งเป้าหมายของไทย มุ่งลดภาวะน้ำหนักเกินและโรคอ้วน ในเด็กไม่ควรเกินร้อยละ 10 และควบคุมผู้ใหญ่อ้วนไม่ให้เกิน 1 ใน 3ด้านนายแพทย์อภิชาต วชิรพันธ์ รองอธิบดีกรมควบคุมโรค กล่าวว่า โรคอ้วนควรป้องกันตั้งแต่วัยเด็ก เพราะโรคอ้วนในเด็กจะส่งผล เช่น ขาโก่ง นอนกรน ระบบหายใจ หัวใจ พัฒนาการ และเพิ่มความเสี่ยงต่อโรคไม่ติดต่อเรื้อรัง (NCDs) ในวัยผู้ใหญ่ ซึ่งข้อมูลขององค์การอนามัยโลก ยืนยันว่าโรคอ้วนในวัยเด็กมีความสัมพันธ์กับการเกิดโรคอ้วนในวัยผู้ใหญ่ การเสียชีวิตก่อนวัยอันควรและภาวะทุพพลภาพขณะที่นายแพทย์กฤษฎา หาญบรรเจิด ผู้อำนวยการกองโรคไม่ติดต่อ กล่าวว่า สาเหตุหลักของการเกิดโรคอ้วน คือ ความไม่สมดุลของพลังงานจากอาหารที่รับประทานเข้าไปกับการใช้งานพลังงานจากร่างกาย ส่งผลกระทบต่อการเพิ่มความเสี่ยงของการเกิดโรคไม่ติดต่อ ได้แก่ โรคหัวใจและหลอดเลือด โรคเบาหวาน โรคเกี่ยวกับกระดูกและกล้ามเนื้อ และโรคมะเร็งบางชนิด จึงขอเชิญชวนหน่วยงาน องค์กร จัดรณรงค์วันอ้วนโลกตลอดปี 2566 นี้ และเชิญชวนหน่วยงานร่วมติดแฮชแท็ก #โรคอ้วนคุยกันได้ #WorldObesityDay #สะกิดพิชิตโรคอ้วน